Բորխա Վալերո

**Բորխա Վալերո** (, ), իսպանացի պրոֆեսիոնալ ֆուտբոլիստ։ Ներկայումս հանդես է գալիս Ինտեր Միլանի կազմում։ Խաղում է կենտրոնական կիսապաշտպանի դիրքում։

## Ակումբային կարիերա
### Ռեալ Մադրիդ
Վալերոն Ռեալ Մադրիդի ակադեմիայի սան է։ Իր պրոֆեսիոնալ դեբյուտը նշեց 2006 թվականի հոկտեմբերի 25-ին՝ փոխարինելով Խավի Գարսիային Իսպանիայի գավաթի Էսիխայի դեմ խաղում։ Առաջին հանդիպումը եվրոպական առաջնություններում անցկացրեց դեկտեմբերի 6-ին՝ Չեմպիոնների Լիգայի Դինամո Կիևի դեմ խաղում։ Ռեալ Մադրիդի առաջին թիմի կազմում Վալերոն անցկացրեց 2 հանդիպում։

### Մալյորկա
2007 թվականի օգոստոսին Վալերոն 5 տարվա պայմանագիր կնքեց Մալյորկայի հետ։ Իր դեբյուտը Լա Լիգայում նշեց սեպտեմբերի 2-ին՝ փոխարինելով Արիել Իբագասային Ատլետիկո Մադրիդի դեմ խաղում։ Իր առաջին գոլը պրոֆեսիոնալ կարիերայում խփեց 2008 թվականի մարտի 9-ին՝ դուբլ ձևակերպելով Ռեկրեատիվոյի դեմ խաղում։ Մայիսի 11-ին նա գոլի հեղինակ դարձավ Բարսելոնայի դեմ խաղում՝ օգնելով Մալյորկային հաղթել 3-2 հաշվով։ 2007-08 մրցաշրջանում Վալերոն անցկացրեց 34 հանդիպում առաջնությունում՝ դառնալով 4 գոլի և 5 գոլային փոխանցման հեղինակ։

### Վեստ Բրոմվիչ
2008 թվականի օգոստոսի 22-ին Վալերոն 4 տարվա պայմանագիր կնքեց Վեստ Բրոմվիչ Ալբիոնի հետ։ Ակումբը նրա համար վճարեց 4.9 միլիոն ֆունտ ստերլինգ։ Իր դեբյուտը Վեստ Բրոմվիչի կազմում նշեց օգոստոսի 26-ին՝ Հարտլպուլ Յունայթեդի դեմ խաղում։ Առաջին հանդիպումը Պրեմիեր Լիգայում անցկացրեց օգոստոսի 30-ին՝ Բոլտոն Ուոնդերերսի դեմ խաղում։ Սեպտեմբերի 13-ին իսպանացին գոլային փոխանցում տվեց Վեստ Հեմ Յունայթեդի դեմ խաղում՝ օգնելով իր թիմին հաղթել 3-2 հաշվով։ 2008-09 մրցաշրջանում Վալերոն անցկացրեց 34 հանդիպում՝ դառնալով 3 գոլային փոխանցման հեղինակ, սակայն Վեստ Բրոմվիչը դուրս մնաց Չեմպիոնշիպ։

2009 թվականի օգոստոսի 31-ին Վալերոն վարձավճարով վերադարձավ Մալյորկա։ Սեպտեմբերի 13-ին նա գոլի հեղինակ դարձավ Վիլյառեալի դեմ խաղում՝ փրկելով իր թիմին պարտությունից։ 2010 թվականի հունվարի 3-ին՝ Ատլետիկ Բիլբաոյի դեմ խաղում իսպանացին դարձավ 2 գոլային փոխանցման հեղինակ՝ օգնելով Մալյորկային հաղթել 2-0 հաշվով։ 2009-10 մրցաշրջանում Վալերոն անցկացրեց 33 հանդիպում առաջնությունում՝ դառնալով 5 գոլի ու 9 գոլային փոխանցման հեղինակ և ճանաչվելով Իսպանիայի առաջնության լավագույն իսպանացի ֆուտբոլիստ։

### Վիլյառեալ
2010 թվականի հուլիսի 8-ին Վալերոն 1 տարվա վարձավճարով միացավ Վիլյառեալին։ Իր դեբյուտը նշեց օգոստոսի 19-ին՝ Եվրոպայի Լիգայի որակավորման փլեյ-օֆֆ փուլի Էվերտոնի դեմ խաղում՝ այս խաղում դառնալով գոլի և գոլային փոխանցման հեղինակ։ Նոյեմբերի 7-ին նա 2 գոլային փոխանցում տվեց Ատլետիկ Բիլբաոյի դեմ խաղում։ 2011 թվականի հունվարի 3-ին՝ Ալմերիայի դեմ խաղում Վալերոն դարձավ գոլի և գոլային փոխանցման հեղինակ՝ 2-0 հաշվով հաղթանակ պարգևելով Վիլյառեալին։ Փետրվարի 24-ին նա 2 գոլային փոխանցում տվեց Եվրոպայի Լիգայի Նապոլիի դեմ խաղում։ Իր առաջին մրցաշրջանում Վալերոն անցկացրեց 53 հանդիպում բոլոր մրցաշարերում՝ դառնալով 5 գոլի և 12 գոլային փոխանցման հեղինակ։

2011 թվականի հուլիսի 1-ին Վալերոն լրիվ տրանսֆերով տեղափոխվեց Վիլյառեալ։ Օգոստոսի 23-ին նա հեռացվեց խաղադաշտից Չեմպիոնների Լիգայի որակավորման փլեյ-օֆֆ փուլի Օդենսեի դեմ խաղում՝ կարմիր քարտ ստանալով հանդիպման 76-րդ րոպեին։ Հոկտեմբերի 29-ին Վալերոն գոլի և գոլային փոխանցման հեղինակ դարձավ Ռայո Վալեկանոյի դեմ խաղում, իսկ հանդիպումն ավարտվեց 2-0 հաշվով։ Նոյեմբերի 19-ին իսպանացին խփեց Ռեալ Բետիսի դեմ խաղի միակ գնդակը՝ 1-0 հաշվով հաղթանակ պարգևելով իր թիմին։ 2011-12 մրցաշրջանում Վալերոն անցկացրեց 43 հանդիպում՝ դառնալով 6 գոլի և 6 գոլային փոխանցման հեղինակ, իսկ Վիլյառեալը դուրս մնաց Սեգունդա Դիվիզիոն։

### Ֆիորենտինա
2012 թվականի օգոստոսի 1-ին Վալերոն տեղափոխվեց Ֆիորենտինա։ Իր դեբյուտը նշեց օգոստոսի 18-ին՝ Իտալիայի գավաթի Նովարայի դեմ խաղում։ Առաջին հանդիպումը Սերիա A-ում անցկացրեց օգոստոսի 25-ին՝ Ուդինեզեի դեմ խաղում։ Նոյեմբերի 4-ին Վալերոն 2 գոլային փոխանցում տվեց Կալյարիի դեմ խաղում՝ օգնելով Ֆիորենտինային հաղթել 4-1 հաշվով։ Իր առաջին գոլը խփեց նոյեմբերի 11-ին՝ Միլանի դեմ խաղում։ Իր առաջին մրցաշրջանում Վալերոն անցկացրեց 41 հանդիպում՝ դառնալով 2 գոլի ու 13 գոլային փոխանցման հեղինակ և ընդգրկվելով Սերիա A-ի խորհրդանշական հավաքականում։

2013 թվականի նոյեմբերի 1-ին Վալերոն գոլի և գոլային փոխանցման հեղինակ դարձավ Միլանի դեմ խաղում՝ 2-0 հաշվով հաղթանակ պարգևելով իր թիմին։ Դեկտեմբերի 2-ին՝ Վերոնայի դեմ խաղում նա առաջին անգամ խաղադաշտ դուրս եկավ Ֆիորենտինայի ավագի թևկապով։ 2014 թվականի փետրվարի 24-ին Վալերոն հեռացվեց խաղադաշտից Պարմայի դեմ խաղում՝ կարմիր քարտ ստանալով հանդիպման ավելացված ժամանակում։ 2013-14 մրցաշրջանում իսպանացին անցկացրեց 47 հանդիպում բոլոր մրցաշարերում՝ դառնալով 7 գոլի ու 11 գոլային փոխանցման հեղինակ և ընդգրկվելով Եվրոպայի Լիգայի խորհրդանշական հավաքականում։

2014 թվականի հոկտեմբերի 29-ին Վալերոն գոլի և գոլային փոխանցման հեղինակ դարձավ Ուդինեզեի դեմ խաղում։ 2014-15 մրցաշրջանում նա կրկին ընդգրկվեց Եվրոպայի Լիգայի խորհրդանշական հավաքականում։ 2017 թվականի փետրվարի 23-ին իսպանացին գոլ խփեց Եվրոպայի Լիգայի 1/16 եզրափակչի Բորուսիա Մյոնխենգլադբախի դեմ խաղում, սակայն Ֆիորենտինան պարտվեց 2-4 հաշվով։ 2017 թվականի ապրիլի 22-ին նա 2 գոլային փոխանցում տվեց Ինտեր Միլանի դեմ խաղում՝ օգնելով իր թիմին հաղթել 5-4 հաշվով։ Ֆիորենտինայի կազմում անցկացրած 5 մրցաշրջաններում Վալերոն մասնակցեց 212 հանդիպման՝ դառնալով 17 գոլի և 44 գոլային փոխանցման հեղինակ։

### Ինտեր Միլան
2017 թվականի հուլիսի 10-ին Վալերոն 3 տարվա պայմանագիր կնքեց Ինտեր Միլանի հետ։ Ակումբը նրա համար վճարեց 7 միլիոն եվրո։ Իր դեբյուտը Ինտերի կազմում նշեց օգոստոսի 20-ին՝ Ֆիորենտինայի դեմ խաղում։ Իր առաջին գոլը խփեց հոկտեմբերի 30-ին՝ Վերոնայի դեմ խաղում։

## Միջազգային կարիերա
Վալերոն ներկայացրել է Իսպանիան տարբեր տարիքային երիտասարդական հավաքականներում։ Մինչև 19 տարեկանների հավաքականի կազմում նա 2004 թվականին հաղթեց Եվրոպայի առաջնությունը։ Իր դեբյուտը Իսպանիայի ազգային հավաքականի կազմում նշեց 2011 թվականի հունիսի 4-ին՝ փոխարինելով Դավիթ Սիլվային Միացյալ Նահանգների դեմ ընկերական խաղում և այս խաղում դառնալով գոլային փոխանցման հեղինակ։

## Կարիերայի վիճակագրություն
### Ակումբային վիճակագրություն
*2018 թվականի օգոստոսի 29-ի դրությամբ*

### Միջազգային վիճակագրություն
*2018 թվականի օգոստոսի 29-ի դրությամբ*

## Նվաճումներ
### Ակումբային

; Ֆիորենտինա

* Իտալիայի գավաթ․ երկրորդ տեղ․ 2013–14

### Միջազգային
; Իսպանիա Մ19

* ՈՒԵՖԱ Եվրոպայի Մ19 առաջնություն․ 2004

### Անհատական
* Տարվա լավագույն իսպանացի ֆուտբոլիստ․ 2010
* Սերիա A-ի տարվա խորհրդանշական հավաքական․ 2012–13
* ՈՒԵՖԱ Եվրոպայի Լիգայի տարվա խորհրդանշական հավաքական․ 2013–14, 2014–15

## Ծանոթագրություններ

## Արտաքին հղումներ
* Վալերոյի պաշտոնական Ինստագրամի էջը
* Վալերոն transfermarkt-ում
* Վալերոն soccerbase.com-ում
* Վալերոն WhoScored.com կայքում
* Վալերոն Ինտեր Միլանի պաշտոնական կայքում 
* Վալերոն Պրեմիեր Լիգայի պաշտոնական կայքում
* Վալերոն ՈՒԵՖԱ-ի պաշտոնական կայքում

Կատեգորիա:Անգլիական ֆուտբոլի լիգայի խաղացողներ
Կատեգորիա:Անգլիայի լեգեոներ ֆուտբոլիստներ
Կատեգորիա:Ինտեր Միլանի ֆուտբոլիստներ
Կատեգորիա:Իսպանացի տղամարդ ֆուտբոլիստներ
Կատեգորիա:Իսպանիայի հավաքականի ֆուտբոլիստներ
Կատեգորիա:Իտալիայի լեգեոներ ֆուտբոլիստներ
Կատեգորիա:Լա Լիգայի ֆուտբոլիստներ
Կատեգորիա:Մալյորկայի ֆուտբոլիստներ
Կատեգորիա:Պրեմիեր Լիգայի ֆուտբոլիստներ
Կատեգորիա:Ռեալ Մադրիդի ֆուտբոլիստներ
Կատեգորիա:Վեստ Բրոմվիչ Ալբիոնի ֆուտբոլիստներ
Կատեգորիա:Վիլյառեալի ֆուտբոլիստներ
Կատեգորիա:Տղամարդկանց ֆուտբոլի կիսապաշտպաններ
Կատեգորիա:Ֆիորենտինայի ֆուտբոլիստներ